- ఆర్థిక వ్యవస్థపై నోట్ల రద్దు ప్రభావమిదీ..
- వ్యాపారాల నష్టం రూ.61,500 కోట్లకు పైమాటే..
-బ్యాంకుల భారం రూ.35,140 కోట్లు : సీఎంఐఈ
న్యూఢిల్లీ: ప్రధాన మంత్రి నరేంద్ర మోడీ చేపట్టిన పెద్దనోట్ల రద్దు ప్రభావం దేశ ఆర్థిక వ్యవస్థను బాగా ప్రభావితం చేసే అవకాశాలు న్నాయని 'ది సెంటర్‌ ఫర్‌ మోనిటరింగ్‌ ఇండియన్‌ ఎకానమి' (సీఎంఐఈ) విశ్లేషించింది. రద్దు నిర్ణయం ఆర్థిక వ్యవస్థపై రూ.1.28 కోట్లకు పైగానే ప్రభావం చూపే అవకాశం ఉన్నట్లుగా లెక్కగట్టింది. రూ.500, రూ.1000 నోట్ల రద్దు నాటి నుంచి డిసెంబరు 30వ తేదీ వరకు అంటే దాదాపు 50 రోజలు కాలంలో ఆర్థిక వ్యవస్థపై కలిగి దుష్‌ప్రభావాన్ని ఈ సంస్థ విశ్లేషించింది. ప్రస్తుత ఆర్థిక సంవత్సరం మూడో త్రైమాసికాన్ని నోట్ల రద్దు బాగా ప్రభావితం చేసే అవకాశం ఉన్నట్లుగా తెలిపింది.
బేరుమంటున్న వ్యాపారవేత్తలు..
వ్యవస్థలో నగదు లభ్యత మందగించడంతో నష్ట ప్రభావం వస్తు విక్రయాలు, సేవలను అందించే వ్యాపారవేత్తలపై దాదాపు రూ.61,500 కోట్ల మేర ఉండనున్నట్లు సీఎంఐఈ లెక్కగట్టింది. ఇందులో సప్లయి వ్యవస్థలోని రైతులు, ఇన్‌పుట్‌ సప్లయర్లు, రవాణాదారులు, రిటైలర్లు, తయారీదారులు, స్టాకిస్టులు, డిస్ట్రిబ్యూటర్లు, మాల్స్‌తో పాటు ఇరత రిటైల్‌ అవుట్‌లెట్ల వారి నష్టాలు కూడా కలిసి ఉన్నట్లుగా సంస్థ తన నివేదికలో పొందుపరిచింది. చిల్లర కష్టాల వల్ల అమ్మకాలు లేక సప్లయి వ్యవస్థ స్తంభించిందని తెలిపింది. దీని ప్రభావం రానున్న కొన్ని రోజలు పాటు ఆర్థిక వ్యవస్థపై కనిపించే అవకాశం ఉన్నట్లుగా వివరించింది.
వారి ఉత్పాదకత రూ.15వేల కోట్లు..
రోజువారీ కార్యకలాపాలకు అవసరమైన నగదును బ్యాంకులు, ఏటీఎంల నుంచి డ్రా చేసుకొనేందుకు ఎక్కువ మంది క్యూలైన్లలో వేచి ఉండడాన్ని కూడా ఈ సంస్థ పరిగణలోకి తీసుకుంది. చాలా మంది రోజువారీ కూలీలతో సహా పేదలు, వేతన జీవులు తమ అవసరాలకు కావాల్సిన నగదును డ్రా చేసేందుకు క్యూలైన్లలో నిలబడిన వారి ఉత్పాదకతను కూడా ఈ సంస్థ లెక్కించింది. దీని విలువ దాదాపు రూ.15,000లకు పైగానే ఉంటుందని తెలిపింది. ఇందులో బ్యాంకు స్టేషనరీ, ఐటీ కార్డు జిరాక్సులు ఇతర వ్యయాన్ని కూడా కలిపి లెక్కించినట్లు సంస్థ నివేదికలో వివరించింది.
బ్యాంకు సిబ్బంది వ్యయం రూ.35,140 కోట్లు..
రద్దు చేసిన నోట్ల స్థానంలో కొత్త నోట్లను జారీ చేయడం, పాత నోట్ల డిపాజిట్లలో బ్యాంకు సిబ్బంది కీలక భూమిక పోషిస్తున్నట్లుగా సీఎంఐఈ అభిప్రాయపడింది. వీరి సేవలను నగదీకరించి లెక్కిస్తే ఆ మొత్తం రూ.35,140 కోట్లుగా తేలుతుందని పేర్కొంది. ఇది కాకుండా పెద్దనోట్ల రద్దు భారం సర్కారు, భారతీయ రిజర్వు బ్యాంకులపై రూ.16,800 కోట్లుగా ఉండొచ్చని లెక్కగట్టింది. ఇందులో కొత్త నోట్ల ముద్రణ, నగదు రవాణాతో పాటు టోల్‌ ఏజెన్సీలకు పరిహారం చెల్లింపు, నోట్ల రద్దీకి సిబ్బంది జీతభత్యాలు, ఇతరత్రా ఖర్చులు కూడా ఉన్నట్లుగా తెలిపింది.
మీ స్నేహితులకు రికమెండ్ చెయ్యండి